2. klase

**Modulis: Plaukstošas attiecības**

**Tēma: Ģimene**

**Tēmas atsegums**

**Tēmas apguve strukturēta trīs nodarbībās:**

1. nodarbība - Kas ir ģimene?

2. nodarbība - Kā ģimenes locekļi cits pret citu izturas?

3. nodarbība - Kā ģimene var mainīties?

**Tēmas apguves mērķi**

***Zināšanas: veicināt priekšstatu veidošanos par to,***

* ka jauna ģimene sākas ar sievieti un vīrieti, kuri abpusēji piekrīt dibināt stabilu un mīlošu savienību;
* kādas ir veselīgas ģimenes dzīves pazīmes (savstarpēja mīlestība, cieņa un rūpes, dāsnums, komunikācija…);
* cik liela nozīme ir iespējai pavadīt laiku kopā un dalīties priekos un bēdās;
* Ka, bērniem augot, ģimenei ir būtiska nozīme, jo tā var sniegt mīlestību, drošību un stabilitāti;
* kā izpaužas savstarpēja uzticēšanās, arī nonākot grūtībās, drošība un rūpes par citiem ģimenes locekļiem;
* ka ģimenes sastāvs var mainīties;
* ka citas ģimenes skolā vai citur dažkārt atšķiras, taču šīs atšķirības ir jāciena;
* ka arī citu bērnu ģimenēs valda mīlestība un savstarpējas rūpes.

***Morālās prasmes: sekmēt šādu morālo ieradumu veidošanos bērnos:***

* -cienīt un mīlēt visus savus ģimenes locekļus;
* -būt pateicīgam un izpaust pateicību ar vārdiem un darbiem, arī pavadot laiku kopā;
* -pamanīt citu ģimenes locekļu vajadzības un palīdzēt mājās atbildīgi izdarīt darbus;
* -ar atvērtību pieņemt izmaiņas savā ģimenē;
* -paust laipnību un līdzjūtību pret draugu, kas pārdzīvo ģimenes pārmaiņas.

**Tēmā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Ģimene, laulība, cilvēka cieņa | Mīlestība, rūpes, atbildība, saskaņa |
| **Tikumi** | Laipnība, atbildība, godīgums, centība, līdzcietība, tolerance | Empātija, dāsnums, pateicīgums, līdzdalīgums, izpalīdzība, dāsnums, atvērtība jaunajam |

**Tikumu praktizēšanas iespējas**

* Mātes vai Tēva dienā var sagatavot un skaisti noformēt rakstu ģimenei (1. nodarbības noslēguma aktivitāte) un to svinīgi pasniegt mājās vai kādā skolas pasākumā.
* Bērni varētu izveidot plakātu “labo darbu koks”, ko var piestiprināt, piemēram, pie ledusskapja mājās un pie kura ar vecāku palīdzību katru vakaru viņi varētu pielikt “labo augļu” zīmīti – darbus, ko palīdzējuši veikt dienā (sk. 2. nodarbības noslēguma aktivitāte).